「咁入醫院做完手術唔住院有無得賠㗎？」「整親去睇物理治療有無得Claim呀？」「喂？...」死啦，個客問嘅嘢我無一條識答喎！「起身啦、起身啦、夠鐘起身屌西啦！」嘩！好彩係發夢！用發夢嚟做一個故事嘅開頭好似好老土咁，但的確入行前我真係發過一個一模一樣嘅夢。係夢入面約咗個客人見面，結果比個客問到一句都唔識答。其實真係一啲保險嘅嘢都唔識㗎喎，而且入行好似要好多人脈先搵到生意，咁點算呢？咦唔講住，睇一睇個電話鬧鐘，成十一點幾啦已經，再唔起身返學又要搵人幫手take attendance. 是咁的，雖然標題寫住我係一個保險agent，但同時我都係一個在學嘅大學生，打算一邊讀書一邊parttime 做住agent搵錢，而呢一刻嘅我，連保險入職個兩份試卷都未溫，唔知溫完書考完試係咪就會識答客人嘅問題呢。返到學校，Lecturer教書其實真係幾鬼悶，其實有時都唔明點解大學要讀咁多非本科嘅課程，咩嘢<<宗教、哲學與神學>>，應付完功課同論文之後其實餘生都未必有機會用得著。與其學啲用唔著嘅嘢，不如準備下黎緊嘅保險考試好過啦。我將原本睇緊lecture notes 嘅iPad 轉去睇保險past paper 試題，經理話過其實個考試好容易，操下試題到時考試就會撞返哂啲熟面口嘅題目，即管試試先。其實望下身邊咁多位同學，有睇緊NBA嘅，有打緊機嘅，有玩緊交友apps嘅，雖然大家都唔係專心聽緊書，但係我都叫做溫緊書努力緊吖哈哈哈。啱啱打完鋪機嘅Gavin見到我埋頭苦幹咁望住部iPad, 就忍唔住貼個頭埋黎問「轉死性呀？咁勤力搞緊乜嘢？」「嚟緊考保險牌操緊pastpaper吖」「無啦啦做乜考保險牌吖？諗住做保險咩？做還做，唔好hard sell我吖」「講呢啲，話唔定係你搵我呢」話說點解無啦啦會諗住入行做保險呢？無可否認地我個經理Alan真係幾sell得，好快就比佢感染到而入行。過去依年一直做住補習其實都幾易做，不過要搵錢的話真係要靠時間換錢，將啲補習學生排到密密麻麻都好，成個月加埋先講緊搵一萬蚊唔夠。當然錢都係其次，最打動到我嘅重點係累積嘅力量。Alan 用分析嘅口吻同我講，同樣係用大學呢段時間做野搵錢，補習總唔可能補一世吖，儲埋嘅經驗畢業投身社會之後都未必用得著。再者，啲補習學生都會長大，唔通升到大學都繼續搵我補咩。相反，保險係累積嘅行業，Alan開始分享佢嘅入行經過。「好坦白咁講，保險其實唔容易做㗎，嚴格黎講新人時期係多勞少得，去到後期先係少勞多得嘅收成期。咁最辛苦嘅過程留係最有拼勁嘅後生階段去做，以後條路就會變得易行好多，不要在該吃苦的年紀選擇安逸嘛！」老老豆豆當時都唔係好聽得明，不過又好似幾有道理咁，潮流話贏在射精前嘛，咁我老豆幾時射精我都控制唔到，但襯讀u 依段時間儲下自己嘅身價都好吖，反正又無野輸嘅。「但我唔想sell親朋戚友喎」Alan 開部手機打開佢啲WhatsApp 對話比我睇，佢啲客又真係好乖咁樣自己搵佢買保險。「邊有人買保險㗎？你啲客又會自己搵你咁奇怪嘅？」「我用緊嘅係最老土最踏實嘅方法，做好服務同口碑，無論陌生人定係親朋戚友都會自己搵上門」我半信半疑咁就問佢拎咗份溫書材料，乖乖地save 落部iPad到。

————————————————————試卷一 - 保險原理及實務PASS 合格試卷三 - 長期保險PASS 合格————————————————————經理Alan打電話黎：「叻仔吖，兩份卷都一take pass搞掂哂，恭喜哂！」「我都啱啱上網睇到成績，好嘢，唔洗再考過」Alan：「今晚有無嘢做？陪我去一去銅鑼灣遊艇會吖？啊！溫馨提示著返件裇衫」咦？！成日睇啲保險佬sell紫醉金迷好搵到錢咁樣。唔知今晚去遊艇會係咪慶祝我考到牌呢？唔知仲會唔會又送禮物又食大餐咁樣呢？。。。。。。大閘門衛：「先生，請問你嘅會員編號？」Alan：「W975F，隔離依位係我朋友」就係咁樣，我地步入遊艇會嘅酒吧。經理Alan帶我行去埋邊一個對海嘅露天座位，奇怪嘅係，依個位置一早坐咗兩公婆係到，似乎今日Alan唔止約咗我一個喎。Alan：「Hello 曹生曹太！唔好意思呀，接埋個新同事過黎遲咗少少。我黎介紹，Harris、曹生、曹太。」「Hello...」我心諗咁突然嘅，仲以為帶我上黎飲酒盡興，突然介紹兩個陌生人比我識嘅？曹太：「我唔該你就真呀Alan，麻煩哂你介紹簡醫生比我老公吖，幫隻膝頭做完檢查同手術之後即刻放心哂，醫生仲話傷口比想像中復原得快。」曹生：「Thanks Alan. Harris 就係你之前係電話提過個位新同事？果然年輕有為吖，同你一樣咁後生。」Alan:「係呀曹生。咁今次嘅賠償手續Harris都會幫你手，我哋兩個一齊處理你嘅個案你唔介意嗎？放心，我會主導住個賠償程序嘅，當比個機會後生仔學下嘢吖。」曹生：「無問題吖，咁辛苦你地啦。另外Alan啊，上次你提過退休儲錢個啲計劃，嚟緊下個月上嚟我公司傾吖，麻煩你幫手準備啊。」Alan：「多謝支持。咁Harris你比張卡片曹生同交換電話吖。」於是乎，抄完曹生牌之後，佢地就只談風月不談公事。聚舊傾咗個半鐘左右曹生曹太就離席了。就係咁，係毫無準備下，我就經歷咗人生第一次client appointment. 雖然係處理公事，但係九成時間都係吹水傾計為主，依種感覺都幾特別。曹生曹太走咗之後，Alan帶我轉場落去遊艇會另一間餐廳，今次就真係得我地兩個人喇。Alan：「嗱，正式飲返杯先！恭喜哂吖，依餐賀一賀你嘅！」「多謝大佬！話說頭先曹生個case點跟㗎？我保單都未簽過唔識跟㗎喎！」Alan：「唔洗擔心，你轉頭同曹生message打聲招呼同約佢收返啲文件先，其他手續我會處理，返到office順便教埋你點跟啦。今次帶你出黎其實係想送份入職禮物比你嘅。」入職已經有禮物，咁又幾開心喎，唔知係咩黎呢？！Alan繼續講：「現階段送物質嘢比你又未係時候，入職第一份禮物送個客人比你啦。前個排同曹生曹太傾開退休嘅話題，頭先你都聽到曹生話下個月想聽下退休安排嘅計劃啦，咁你係等正式入職嘅依段時間入面好好地溫下公司嘅計劃內容，到時呢張單就交比你簽喇。」
是咁的，我係一個保險agent